ธนาคารดาหน้าขายหุ้นกู้ดอกเบี้ยดี
กรุงศรีฯ คาดปีนี้บริษัทเอกชนแบงก์พาณิชย์แห่ออกหุ้นกู้สนั่น 2.5-3 แสนล้านบาท หวังล็อกต้นทุนยาวหนี พ.ร.ก.รีดค่าต๋ง
3 ก.พ. 2555

กรุงศรีฯ คาดปีนี้บริษัทเอกชนแบงก์พาณิชย์แห่ออกหุ้นกู้สนั่น 2.5-3 แสนล้านบาท หวังล็อกต้นทุนยาวหนี พ.ร.ก.รีดค่าต๋ง 
นายตรรก บุนนาค ผู้ช่วยกรรมการผู้จัดการใหญ่ ธนาคารกรุงศรีอยุธยา กล่าวว่า ในปีนี้คาดว่าภาคเอกชนจะหันมาพึ่งพาการระดมทุนผ่านตลาดตราสารหนี้มากขึ้น เพื่อล็อกต้นทุนในระยะยาว หลังจากทางการปรับลดอัตราดอกเบี้ยนโยบาย ประกอบกับมีความกังวลในเรื่องต้นทุนการกู้ยืมเงินจากธนาคารที่อาจเพิ่มสูงขึ้น หาก พ.ร.ก.ให้อำนาจธนาคารแห่งประเทศไทย (ธปท.) เรียกเก็บเงินค่าธรรมเนียมจากฐานเงินฝากธนาคารพาณิชย์มีผลบังคับใช้ 
ผู้บริหารธนาคารกรุงศรีอยุธยา คาดว่า ในปีนี้จะมีการออกหุ้นกู้จากภาคเอกชนสูงถึง 2.5-3 แสนล้านบาท




 
“ขณะนี้เริ่มเห็นบริษัทบางแห่งปรับตัวจากที่เคยพึ่งเงินกู้จากธนาคาร 100% ปรับลดลงเหลือแค่ 50% หรือไม่เหลือเลยก็มี เช่น กลุ่มธุรกิจพลังงาน กลุ่มธุรกิจอสังหาริมทรัพย์” นายตรรก กล่าว
สำหรับธุรกิจธนาคารพาณิชย์แม้ว่ายังมีสภาพคล่องส่วนเกินในระบบอยู่ 2 ล้านล้านบาท แต่เชื่อว่าในปีนี้ธนาคารทุกแห่งจะพยายามรักษาสภาพคล่องส่วนนี้เอาไว้ เพื่อเป็นภูมิคุ้มกันความเสี่ยงจากการลดวงเงินคุ้มครองเงินฝาก และการเตรียมพร้อมรับการขยายของสินเชื่อเมื่อเศรษฐกิจฟื้นตัว ขณะเดียวกันก็ต้องแข่งขันเงินฝากกับธนาคารรัฐ ทำให้ขณะนี้จึงเริ่มเห็นธนาคารบางแห่งออกหุ้นกู้เพื่อระดมเงิน
“ข้อจำกัดในการระดมเงินในปีนี้ ทั้งการรักษาสภาพคล่อง การควบคุมการออกตั๋วบี/อี และการเรียกเก็บค่าธรรมเนียมเงินจากเงินฝากและตั๋วบี/อี ทำให้ธนาคารต้องปรับกลยุทธ์เพื่อหาช่องทางในการระดมเงินรูปแบบใหม่ ซึ่งทำให้เห็นการออกหุ้นกู้มากขึ้น โดยคาดว่าในสิ้นเดือนหุ้นกู้เอกชนจะอยู่ที่ 1.17 แสนล้านบาท” นายตรรก กล่าว
ทั้งนี้ การออกหุ้นกู้ในภาคธนาคารเปรียบเสมือนการเพิ่มทางเลือกในการลงทุนอื่นๆ ที่ให้ผลตอบแทนดีแก่ลูกค้าเงินฝาก เช่น ธนาคารที่มีสัดส่วนตั๋วบี/อี มากก็ต้องหาผลิตภัณฑ์อื่นมาทดแทน ซึ่งธนาคารกรุงศรีอยุธยาเองก็อยู่ระหว่างมองหาโอกาสในการออกหุ้นกู้อยู่เช่นกัน
ส่วนการปรับอัตราดอกเบี้ยของธนาคารภายหลังการปรับลดดอกเบี้ยนโยบายนั้น นายตรรก กล่าวว่า ขึ้นอยู่กับภาวะการแข่งขันเงินฝากในตลาด หากการแข่งขันยังสูงก็มีโอกาสที่ธนาคารพาณิชย์จะคงดอกเบี้ยเพื่อรักษาฐานลูกค้า แต่หากธนาคารขนาดใหญ่ปรับลดดอกเบี้ยลงมาธนาคารก็คงต้องปรับตามเพื่อรักษาลูกค้า 
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ กล่าวว่า ขณะนี้ธนาคารอยู่ระหว่างยื่นไฟลิงต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกหุ้นกู้ด้อยสิทธิประเภทไม่มีหลักประกันอายุ 10 ปี เสนอขายต่อประชาชนทั่วไป ในวงเงิน 2 หมื่นล้านบาท อัตราดอกเบี้ย 4.5% จ่ายดอกเบี้ยทุก 3 เดือน ชำระเงินต้นครั้งเดียว ผู้สนใจสามารถจองซื้อหุ้นกู้ผ่านธนาคารไทยพาณิชย์ทุกสาขาตั้งแต่วันที่ 17-23 ก.พ.นี้